## La Generalitat destina més de 6,6 milions d’euros per a donar suport a les federacions esportives de la Comunitat Valenciana

*** L’objectiu és donar suport a programes d’interés esportiu i garantir el progrés de l’esport federat en el marc del Pla de desenrotllament de la Direcció General d’Esport durant este exercici
* Se simplifica el procediment de tramitació de les ajudes per a millorar i modernitzar la gestió ordinària i econòmica de les federacions esportives**

Presidència de la Generalitat, a través la Direcció General d’Esport, ha concedit un total de 6.686.000 euros per a donar suport a les 58 federacions esportives de la Comunitat Valenciana.

La finalitat de la subvenció és donar suport a l’execució de programes d’interés esportiu i garantir el progrés de l’esport federat en el marc del Pla de desenrotllament de la Direcció General d’Esport durant l’exercici 2025.

Amb este objectiu, es contribuïx a la millora de l’estructura interna tècnica de les federacions esportives per al desenrotllament dels respectius programes esportius i la relació d’activitats esportives i actuacions relatives a la professionalització de les federacions esportives de la Comunitat Valenciana.

De l’import total subvencionat, destaquen els 442.400 euros destinats a la Federació de Ciclisme de la Comunitat Valenciana, així com els 318.080 euros dirigits a la Federació d’Esports Adaptats (FESA).

La Direcció General d’Esport considera l’esport federat d’interés per a la Comunitat Valenciana, ja que constituïx activitat i factor essencial en el desenrotllament esportiu, suposa un estímul per al foment de l’esport base en virtut de les exigències tècniques i científiques de la seua preparació, i complix una funció representativa i de reputació general, especialment en les competicions esportives nacionals i internacionals.

Per això, des de la Direcció General d’Esport s’està fent una ferma aposta per enfortir el model federatiu amb la convicció que les federacions esportives són el verdader motor de la pràctica esportiva de cada disciplina, qualsevol millora en la seua organització i gestió redunda enormement en benefici de la seua modalitat esportiva en particular i de l’esport en general.

En esta línia, es du a terme el Pla de desenrotllament i millora de la gestió de les Federacions Esportives de la Comunitat Valenciana amb la visió de millorar la professionalització i modernització de les federacions en el període de 2024 a 2026.

Un dels objectius del pla és fer canvis orientats a la simplificació del procediment de concessió de les ajudes a les federacions. Així es podrà aconseguir una millora de la planificació futura de projectes, a més de modernitzar la gestió ordinària i econòmica de les federacions esportives de la Comunitat Valenciana.

Este nou procediment manté els mateixos objectes, finalitats i criteris d’adjudicació dels anys anteriors, però establix un canvi en la forma de la tramitació administrativa, així com, en el calendari temporal.

D’esta manera, el contingut dels programes d’interés esportiu subvencionables segons la resolució publicada en el *Diari Oficial de la Generalitat Valenciana* ([DOGV](https://dogv.gva.es/datos/2025/07/22/pdf/2025_28745_va.pdf)) són: programa I: administració, gestió i funcionament ordinari de l’organització interna de la federació esportiva; programa II: organització, promoció i desenrotllament d’activitats esportives habituals o ordinàries dins de la temporada esportiva anual de la federació esportiva; programa III: implantació i desenrotllament de programes de tecnificació general esportiva.

També estan els programes següents: programa IV: implantació i desenrotllament de plans d’especialització esportiva de Cheste mitjançant la formació integral dels esportistes, permetent compaginar el desenrotllament de la seua activitat acadèmica amb les exigències que implica la preparació per a l’esport de rendiment; programa V: garantir la presència i difusió dels valors i símbols oficials en els esdeveniments esportius de les federacions esportives com en el cas de seleccions de la Comunitat Valenciana en els campionats oficials d’Espanya.

Finalment, programa VI: implantació i desenrotllament dels Jocs Esportius de la Comunitat Valenciana promocionant els programes esportius en l’edat escolar; programa VII: implantació i desenrotllament de l’Esport a l’Escola promocionant els programes esportius en l’edat escolar i programa VIII: activitats especials de promoció; Projecte Aula Ciclista (federació de ciclisme de la CV), Projecte Hospi.Esport (Federació d’Esports Adaptats de la CV), Projecte Pilota a l’Escola (Federació Pilota Valenciana de la CV).

Fecha: 22/07/2025